**Prečítaj a vypracuj všetky úlohy za textom.**

**Vyčkaj času**

Za horami-dolami si žili braček so sestričkou. Vbehol kohútik do sadu a začal zobať nezrelé ríbezle-viničky. Kurička mu hovorí: „Nejedz, Kokoško! Vyčkaj, kým viničky dozrejú!“ Kohútik neposlúchol, zobal a zobal, až sa nazobal tak, že ledva domov došiel. „Och,“ kričí kohútik, „zle mi je, nedobre! Chorý som, sestrička, veľmi chorý!“ Napojila kurička kohútika vodičkou, priložila mu horčičný obkladík – a prešlo to.

Vyzdravel kohútik a vybral sa do poľa. Behal, skákal, rozpálil sa a spotený utekal na potok piť vodu. A kurička mu volá: „Nepi, Kokoško! Vyčkaj! Vyčkaj, kým ochladneš!“ Kohútik však neposlúchol, napil sa studenej vody – a tu ho začala lomcovať horúčka, že kurička ho ledva doviedla domov. Zabehla

Kurička po doktora, doktor predpísal horké lieky a kohútik dlho preležal v posteli. Vyzdravel kohútik okolo zimy a vidí, že potok sa pokryl ľadom. Zachcelo sa kohútikovi polietať na korčuliach. Ale kurička mu hovorí: „Och, vyčkaj, Kokoško! Daj potoku celkom zamrznúť, teraz je ľad ešte pritenký, utopíš sa!“ Kohútik sestričku neposlúchol. Povozil sa po ľade, ľad sa preboril, a kohútik – čľup do vody! Už ho viac nevideli.

**Práca s textom**

1. Napíš hlavné postavy z tohto príbehu.
2. Napíš tie časti v texte, v ktorých kohútik neposlúchol kuričku.
3. Doplň tieto vety:
	* Kohútika bolelo brucho, lebo ........................................................
	* Kohútik dostal horúčku, lebo .........................................................
	* Kohútik sa preboril pod ľad, lebo ....................................................

**Líška a bocian**

Spriatelila sa líška s bocianom a zmyslela si ho raz pohostiť. Išla líška pozvať bociana na návštevu: „Príď, bocian príď najdrahší! Uvidíš, ako ťa pohostím! „Prišiel bocian na hostinu. Lenže líška navarila krupicovej kaše a rozotrela ju po tanieri. Podala ju a vynukuje: „Jedz, bocian, jedz, najdrahší, sama som ju varila.“ Bocian klap-klap zobákom po tanieri, klapkal, ťapkal – nič nespapkal!

A líška zatiaľ líže kašu, líže jazykom, až všetku sama pojedla. Pojedla kašu a vraví: „Prepáč, bocian už ťa nemám čím pohostiť!“ „Ďakujem ti, líštička, za to,“ odpovedal bocian. „Príď teraz ty ku mne na návštevu!“ Na druhý deň príde líška k bocianovi. Navaril bocian guláša, nalial do krčaha s úzkym hrdlom, postavil na stôl a vraví: „Jedz, líštička, jedz, milá! Inším ťa naozaj nemám už čím ponúknuť .“Vrtí sa líška okolo krčaha: i tak si stane i hentak, i oblízne ho i oňuchá – nič dočiahnuť nemôže: nevmestí sa jej hlava do krčaha. A bocian zatiaľ ak ďobe, tak ďobe guláš, až všetko sám pojedol. Keď dojedol, povie: „Nuž, líška, nemaj mi za zlé, už ťa nemám čím pohostiť!“ Pochytila líšku zlosť: myslela si, že sa naje na celý týždeň, a tu prišla domov hladná, čo sa medu cez sklo nalízala. Od tých čias je medzi líškou a bocianom po priateľstve.

**Práca s textom**

1. Napíš hlavné postavy z príbehu.
2. Porozmýšľaj nad tým, ako sa líška zachovala k bocianovi.
3. Porozmýšľaj nad tým, ako sa zachoval bocian k líške, a prečo sa tak zachoval.

**Zachráňte lesné jazierko!**

Poplach! Vydra Darina zvolávala zvieratá k lesnému jazeru. Prišli všetky: divé kačky i husi, ondatra i žaby, rybárik, lastovičky a trasochvosty. Dokonca aj ryby priplávali k brehu a vyzerali z vody a na leknových listoch vysedávali vážky i chrobáčik potápač. Vydra Darina vyliezla na peň stromu. Hladina jazera zasa klesla!“ zvolala. „Ak rýchlo niečo nevymyslíme, jazero vyschne!“ Zvieratká prikyvovali, všetky o tom vedeli. „Keby nám len niekto pomohol!“ zakačkala kačka. Vtedy sa prihlásila o slovo ondatra. „Tam pri trasovisku žije bobria rodina. Keby bobry postavili priehradu, voda by sa zahradila a hladina by stúpla.“ „Jasné! To je riešenie! Bobry! Prečo sme na to prv nemysleli? Všetci sa prekrikovali. Rybárik zaštebotal: „Zaraz tam odletím a spýtam sa bobrov, či nám pomôžu. „Frnk, a už ho nebolo. Nasledujúce ráno sa rybárik vrátil aj so štyrmi bobrami. Veľa nehovorili, ale zato sa hneď pustili do práce. Sediac na zadných labkách, ohlodávali kmeň stromu až na tenučký hrot. Ešte niekoľko zahryznutí pevnými hryzákmi a strom sa s rachotom zrútil na zem. Ďalší bobor olupoval kôru zo stromu, ostatní odhryzovali haluze a ťahali drevá do vody. Na jednom konci jazera šikovne stavali zložitú priehradu. Utesnili ju rastlinkami a zeminou, aby tadiaľ voda nepretekala, a tak regulovali stav vody. Nezaveľa-nezadlho boli s prácou hotoví. Lesné zvieratká obdivovali veľkolepú stavbu. Vydra Darina zvolala: „Nech žijú bobry! Zachránili jazero!“ Všetky zvieratá spolu s ňou prevolávali bobrom na slávu. Bobry boli v rozpakoch. „To neštojí ža reč. Jašné, že vám pomôšeme,“ zašušlali skromne. Ale potešili sa, keď ich vydra Darina pozývala na veľkú hostinu. Záchrana lesného jazera sa predsa musí osláviť!

**Práca s textom**

1. Vypíš všetky zvieratá vystupujúce v tomto príbehu.
2. Vypíš hlavné postavy v tomto príbehu.
3. Vyhľadaj tú časť textu, ktorá opisuje, ako bobry stavali priehradu.
4. Porozmýšľaj, ako sa bobry zachovali.

**Hádka v zeleninovej záhrade**

Už od rána panoval v zeleninovej záhrade čulý ruch. Jež Dežo a ježica Želka, myšia rodinka so šiestimi myškami, drozd, žltochvost a červienka – všetci sem zavítali, aby sa do sýtosti najedli. Zrazu sa ozval hlasný škrekot. Jež Dežo zafunel: „Počuješ, tie nešťastnice straky sa zasa hašteria. Chcel by som vedieť, prečo sa pochytili dnes.“ „To je moje! Uvidela som to prvá!“ škriekala straka Žofa. „Ale ja som to mala v zobáku prvá!“ škriekala Dora. „Tak je to moje!“ Červienka prihopkala k ježici Želke a zašvitorila jej do uška: „Našli poklad! A zlatý! Teraz sa hádajú, komu patrí.“ Ježica Želka zavrtela hlavou. „Čo stále majú s tým zlatom! Sýkorka Anna mi vyštebotala, že Žofino hniezdo je plné ligotavých čačiek. Ale čo s nimi? Nemôžu sa jesť, nezahrejú, ba ani hebké nie sú. Tak načo sú im? „Zlato je na krásu!“ zašveholil motýľ. „ligoce sa na slnku ako raňajšia rosa.“ Ježica Želka si pochutnávala na hrášku, „Nepotrebujem trblietavé čačky-mačky. Ráno rosa a večer hrášok mi úplne stačia.“ V tej chvíli sa Žofa zlostne rozškriekala. Dora jej zo zobáka vytrhla lyžicu. Žofa sa o ňu ťahala tak prudko, až sa prekoprcla na chrbát rovno do zeleninovej hriadky a Dora víťazoslávne ufrnkla aj s trofejou. Ako vystrelený šíp letela do hniezda na najvyššom brezovom konári a položila lyžicu k ostatným pokladom. A vtedy sa to stalo. Čosi zapraskalo, zapukotalo a hniezdo spadlo na zem. Dora trepotala krídlami a škriekala na ratu, ale ani jediný kúsok pokladu si nezachránila. Ligotavá kopa sa rozsypala po záhrade. Len čo sa všetky zvieratká spamätali od ľaku, hlasno sa rozosmiali. Bolo im do popuku. Aj motýliky sa chichotali. Spokojnučká Žofa škrečala: „To máš za tú lakomosť a nenásytnosť, Dora!“ Čože? Vari zabudla, že pred chvíľou sa aj ona naťahovala o tú istú lyžicu? Veru zabudla, lebo straky to majú v povahe. Nenadarmo sa vraví – kradne ako straka. Ani Žofa sa nezaprela, schmatla lyžicu a odletela s ňou nevedno kam. Niektorí – ľudia i zvieratká – sú nepoučiteľní!

**Práca s textom**

1. Napíš hlavné postavy v tomto príbehu.
2. Vypíš všetky zvieratá, ktoré v príbehu vystupovali.
3. Vyhľadaj tú časť textu, kde sa hlavné postavy hádajú.
4. Porozmýšľaj, či ich konanie bolo správne.

**Ako Jožko Pletko zamuškoval všetko**

Krista Bendová

Mucholapka skoro holá –

za muškami priamo volá.

„Nachytám múch na tisíce

niekde vonku do krabice.“

Dvesto mušiek chytil v sade,

ďalších dvesto na záhrade,

potom tristo na dvore

a ostatné v komore.

„Pozri, mama, pozri, babka,

nasýti sa mucholapka!“

Už je z bytu muší hrad!

Prečo nikto nie je rád?

**Práca s textom**

1.Vypíš hlavnú postavu z tejto básne.

 2. Napíš, kto je autorom tejto básne.

3. Vypíš slová, ktoré označujú počet.